સવારમાં હજી તો ચાનો ઘૂંટડો ભરું છું ત્યાં શ્રીમતીજી ટહુકયા ‘કહું છું, મારે માટે ભાવનગરની આવવા-જવાની ટિકિટ બુક કરાવવાની છે. તમારી ઑફિસના માણસને કહી હું કહું એ દિવસની ટિકિટ બુક કરાવી નાખજો.’ મેં કહ્યું ‘કેમ ? હજી ચાર-પાંચ મહિના પહેલાં તો જઈ આવી, એમ વારેઘડીએ જવાતું હશે ?’ ત્યાં તો શ્રીમતીજી મોઢું ફુલાવીને બોલ્યાં ‘તમને તો મારા પિયર જવાની વાતથી જ પેટમાં ચૂક આવે છે. મારા ભાઈના દીકરાને ત્યાં દીકરો આવ્યો એને મહિનો થઈ ગયો પણ જવાયું જ નથી. કાલે જ મારા ભાઈનો ફોન હતો કે ‘કેમ બહેના ! અમારા પોતરાને રમાડવાનું મન નથી થતું કે ? કયારે આવે છે ?’ એટલે મારે જવું તો પડશે જ. આ વખતે પંદર જ દિવસ રોકાઇશ, બસ ? અને પ્લેનની ટિકિટ કઢાવજો. સમજયા ને ? મારાથી હવે હાડમારી સહન નથી થતી.’